《命子篇》
宋代·赵友直

悠悠我祖，肇自轩辕。
迄於赵城，因而氏焉。
汉家涿郡，继族於燕。
卜迁大梁，世系绵绵。
宋自中叶，徙都南塘。
武显扈跸，聿居虞乡。
於赫文杏，奕世其芳。
符德象贤，谱牒有光。
顾及於我，时运倏倾。
族居萍散，遂殒家声。
苫块余息，仅存其形。
於焉有心，冀我后生。
后生是畏，圣谟炳如。
维时孜孜，无忝厥初。
岂不尔念，为惜居诸。
无后非孝，匪才若虚。

作者简介：赵友直，字益之，号兰洲，上虞（今浙江上虞东南）人。良坡子。度宗咸淳元年（一二六五）与祖必蒸、父良坡同登进士第，授桐川簿、迁知县事。帝炳祥兴元年（一二七八），父于广州抗元死难，友直冒死舆尸归葬，后隐居眠牛山，自号牛山子，学者称师干先生。事见清乾隆《绍兴府志》卷三一、五五，光绪《上虞县志校续》卷七。　赵友直诗，据清道光本《历朝上虞诗集》所录，编为一卷。